[pic] | COMISIA EUROPEANĂ |

Bruxelles, 11.4.2011

COM(2011) 187 final

RAPORT AL COMISIEI CĂTRE PARLAMENTUL EUROPEAN ȘI CONSILIU

privind calitatea datelor fiscale raportate de statele membre în 2010

RAPORT AL COMISIEI CĂTRE PARLAMENTUL EUROPEAN ȘI CONSILIU

privind calitatea datelor fiscale raportate de statele membre în 2010

CUPRINS

1. Context 3

1.1. Regulamentul modificat 3

2. Principalele constatări ale raportării din 2010 asupra nivelurilor deficitului public și ale datoriei publice 4

2.1. Actualitate și caracter complet 4

2.1.1. Actualitate 4

2.1.2. Caracterul complet al tabelelor și al informațiilor justificative 4

2.1.3. Tabele suplimentare referitoare la turbulențele financiare 5

2.2. Respectarea normelor contabile și coerența datelor statistice 5

2.2.1. Schimbul de informații și clarificări 5

2.2.2. Vizite de dialog și metodologice 6

2.2.3. Consultanță specifică din partea Eurostat 6

2.2.4. Aspecte metodologice recente 7

2.2.5. Coerența cu conturile publice aferente 7

2.3. Publicarea 7

2.3.1. Publicarea cifrelor principale și a tabelelor detaliate de raportare 7

2.3.2. Rezerve cu privire la calitatea datelor 8

2.3.3. Modificări ale datelor raportate 8

2.3.4. Publicarea metadatelor (inventarelor) 8

3. Concluzii 9

CONTEXT

Articolul 8 alineatul (3) din Regulamentul (CE) nr. 479/2009 al Consiliului privind aplicarea Protocolului privind procedura aplicabilă deficitelor excesive anexat la Tratatul de instituire a Comunității Europene[1] prevede că Comisia (Eurostat) (denumită în continuare „Eurostat”) raportează periodic Parlamentului European și Consiliului cu privire la calitatea datelor efective raportate de statele membre. Raportul conține o evaluare globală în ceea ce privește respectarea normelor contabile, a integralității, fiabilității, actualității și coerenței datelor.

Eurostat evaluează periodic atât calitatea datelor efective raportate de statele membre, cât și pe cea a datelor care stau la baza conturilor administrațiilor publice, întocmite în conformitate cu Regulamentul (CE) nr. 2223/96 al Consiliului din 25 iunie 1996 privind Sistemul European de conturi naționale și regionale din Comunitate (SEC 95)[2]. Evaluarea se bazează în principal pe date referitoare la execuția bugetului administrațiilor publice, precum și pe activele și pasivele acestora. Aceste lucrări pun accentul pe factorii care explică deficitul/excedentul administrațiilor publice și pe evoluția generală a datoriei lor. Statele membre transmit aceste date către Eurostat de două ori pe an. Datele transmise includ și informații suplimentare, precum „Chestionarul referitor la tabelele de notificare a PDE” și clarificările bilaterale ale statelor membre. De asemenea, Eurostat efectuează vizite de dialog periodice privind procedura deficitului excesiv (PDE) în fiecare stat membru, în scopul menținerii unui dialog permanent cu statele membre.

Prezentul raport se bazează pe principalele concluzii și rezultate ale raportării PDE din 2010, punând accentul pe ultimul exercițiu de raportare (octombrie 2010). După caz, se efectuează comparații cu raportarea din aprilie 2010, precum și cu cea din aprilie și din octombrie 2009.

Regulamentul modificat

Regulamentul (CE) nr. 479/2009 al Consiliului a fost modificat în iulie 2010 în ceea ce privește calitatea datelor statistice în contextul procedurii aplicabile deficitelor excesive[3].

Regulamentul modificat prevede în special bazele vizitelor metodologice PDE „în cazuri excepționale, în care au fost identificate în mod clar riscuri sau probleme semnificative în privința calității datelor”. Eurostat va informa Comitetul economic și financiar (CEF) și Comitetul pentru statisticile monetare, financiare și ale balanței de plăți (CMFB) cu privire la decizia sa de a efectua o astfel de vizită. De asemenea, va crește frecvența vizitelor de dialog PDE.

Regulamentul autorizează, de asemenea, Eurostat și institutele naționale de statistică (INS) să examineze sursele de date din care sunt derivate datele statistice și procesul prin care sunt stabilite aceste surse de date[4]. În plus, Eurostat poate examina integralitatea grupelor de unități vizate de aceste surse de date, ceea ce îi va permite să extragă concluzii detaliate cu privire la calitatea datelor raportate, astfel cum se prevede la articolul 8 alineatul (1). Consolidarea competențelor atât pentru Eurostat, cât și pentru INS-uri are drept scop crearea unui sistem preventiv și general, aplicabil tuturor statelor membre, având triplul obiectiv de a îmbunătăți monitorizarea, de a identifica riscurile și de a le evalua în mod preventiv, în vederea inițierii unor acțiuni corective cât mai curând posibil.

Punerea în aplicare a acestor competențe consolidate și a acțiunilor destinate să abordeze chestiunile generale de risc sistemic în cadrul sistemelor statistice naționale – astfel cum au fost identificate de Comitetul consultativ european pentru guvernanță statistică – va face obiectul unei comunicări viitoare a Comisiei.

PRINCIPALELE CONSTATăRI ALE RAPORTăRII DIN 2010 ASUPRA NIVELURILOR DEFICITULUI PUBLIC șI ALE DATORIEI PUBLICE

Actualitate și caracter complet

Actualitate

Statele membre sunt obligate să raporteze Comisiei date planificate și efective privind bugetul și bilanțul de două ori pe an, înainte de 1 aprilie și înainte de 1 octombrie[5]. În 2010, raportarea PDE a acoperit perioada 2006-2010. Cifrele pentru 2010 sunt cele planificate de autoritățile naționale, în timp ce cifrele din perioada 2006-2009 sunt date efective (cifre definitive, semi-definitive, provizorii sau estimative).

Termenele de raportare sunt, în general, foarte bine respectate. În cadrul celei de-a doua raportări din 2010, toate statele membre și-au raportat datele înainte de termenul legal de 1 octombrie 2010. Autoritățile din Grecia au transmis o notificare ulterioară la 10 noiembrie, în urma unei vizite metodologice[6]. În cursul exercițiului de raportare din aprilie, toate statele membre și-au raportat datele înainte de 1 aprilie 2010, cu excepția Greciei (la 1 aprilie) și a Franței (care a trimis datele planificate pentru anul 2010 abia la data de 12 aprilie 2010).

Anumite state membre și-au revizuit raportările după prima transmitere. În octombrie 2010 au fost trimise 29 de depuneri revizuite din 18 țări, în timp ce, în aprilie 2010, au fost trimise 25 de depuneri revizuite din 16 țări. Cu excepția Greciei, care a efectuat revizuiri majore, statele membre au transmis majoritatea depunerilor revizuite ca răspuns la comentariile, întrebările tehnice sau remarcile Eurostat; ele au vizat corecții ale unor erori minore, incoerențe interne sau înregistrări inadecvate în cadrul tabelelor.

Caracterul complet al tabelelor și al informațiilor justificative

Finalizarea tabelelor de raportare reprezintă o obligație legală și este esențială pentru ca Eurostat să poată monitoriza corespunzător calitatea datelor. Articolul 8 alineatul (2) din Regulamentul (CE) nr. 479/2009 specifică faptul că statele membre trebuie să furnizeze Eurostat informații statistice relevante.

„În special, informațiile statistice reprezintă:

(a) datele din conturile naționale;

(b) inventarele;

(c) tabelele de notificare a procedurii deficitului excesiv;

(d) chestionarele suplimentare și clarificările privind notificările.”

Tabelele de notificare a PDE constau în patru mari (seturi de) tabele. Transmiterea completă a tabelelor PDE 1-3 reprezintă o obligație legală, în timp ce raportarea tabelului PDE 4 a fost convenită de statele membre[7]. Tabelele 1 și 2A (administrația centrală) se referă la perioada 2006-2010, în timp ce celelalte tabele acoperă perioada 2006-2009[8].

Majoritatea statelor membre au completat toate tabelele de notificare a PDE[9]. Cu toate acestea, în cadrul raportării din octombrie 2010 pentru tabelele PDE 2, opt state membre nu au furnizat legătura dintre fondul de rulment și surplusul/deficitul public PDE pentru toate subsectoarele sau pentru toți anii ori au raportat fonduri de rulment egale cu surplusul/deficitul PDE.

În ceea ce privește tabelul PDE 3, nu toate statele membre au trimis toate defalcările. Adesea lipseau, în special, detaliile cerute pentru rubricile „credite” și „capital”.

Toate statele membre și-au prezentat răspunsurile la „Chestionarul cu privire la tabelele de notificare”[10]. Deși acoperirea și calitatea răspunsurilor s-au îmbunătățit comparativ cu anii anteriori, anumite țări nu au raportat toate detaliile solicitate în chestionar.

Tabele suplimentare referitoare la turbulențele financiare

Începând cu data de 15 iulie 2009, Eurostat a colectat un set de date privind turbulențele financiare în două tabele suplimentare. În aceste tabele figurează intervențiile publice direct legate de sprijinul acordat instituțiilor financiare. Nu sunt incluse măsurile de sprijin destinate instituțiilor nefinanciare sau măsurile generale de sprijin economic.

Datele colectate în 2010 se refereau la anii 2007, 2008 și 2009. Totuși, ar trebui menționat faptul că majoritatea intervențiilor au avut loc în 2008. O singură țară (Regatul Unit) a raportat deja pasive contingente pentru anul 2007.

Respectarea normelor contabile și coerența datelor statistice

Schimbul de informații și clarificări

În cursul perioadei de evaluare dintre termenul limită de raportare (30 septembrie 2010) și data publicării (22 octombrie), Eurostat a contactat autoritățile statistice naționale din fiecare stat membru pentru a solicita informații suplimentare și pentru a clarifica aplicarea normelor contabile în cazul unor tranzacții specifice. Acest proces a implicat o serie de schimburi de corespondență între Eurostat și autoritățile naționale. O primă serie de solicitări de clarificare a fost trimisă înainte de 6 octombrie, iar o a doua serie de solicitări a fost transmisă către 22 de țări. În cazul anumitor țări, Eurostat a cerut tabele de notificare revizuite[11].

Vizite de dialog și metodologice

Regulamentul (CE) nr. 479/2009 [modificat prin Regulamentul (CE) nr. 679/2010] prevede vizite de dialog și metodologice. Vizitele de dialog în statele membre sunt întreprinse în mod periodic în scopul revizuirii datelor raportate, al examinării aspectelor metodologice, al discutării proceselor și surselor statistice descrise în inventare, precum și în vederea evaluării respectării normelor contabile corespunzătoare, de exemplu în ceea ce privește delimitarea sectorului administrațiilor publice, data înregistrării și clasificarea tranzacțiilor și pasivelor publice.

Vizitele metodologice sunt efectuate numai în cazul în care Eurostat identifică riscuri importante sau probleme în ceea ce privește calitatea datelor, în special cu privire la metodele, conceptele sau clasificările utilizate.

În anul 2010, Eurostat a realizat următoarele vizite PDE: Finlanda (25-26 ianuarie), Grecia (mai multe vizite metodologice PDE), Țările de Jos (15 iunie), Malta (6-7 iulie), Ungaria (6-7 iulie), România (6-7 septembrie), Bulgaria (16-17 septembrie), Irlanda (16-17 noiembrie), Lituania (22-23 noiembrie), Belgia (26 noiembrie), Franța (29 noiembrie) și Cipru (13 decembrie).

În 2010 au avut loc o serie de vizite metodologice în Grecia. Aceste vizite metodologice s-au desfășurat ca urmare a rezervei Eurostat privind cifrele deficitului și ale datoriei Greciei raportate în octombrie 2009, precum și a raportului ulterior al Comisiei privind statisticile Greciei, publicat în ianuarie 2010[12].

Temele recurente discutate în timpul vizitelor au inclus clasificarea unităților în interiorul sau în exteriorul sectorului administrațiilor publice (de exemplu, transportul public, televiziunea și radioul, spitalele și universitățile), aportul de capital, parteneriatele public-privat, fluxurile UE și înregistrarea garanțiilor.

Consultanță specifică din partea Eurostat

Eurostat a fost consultat periodic de către statele membre care doreau clarificarea diferitelor aspecte contabile legate de operațiunile planificate sau deja realizate. Eurostat oferă consultanță conform orientărilor existente. Pentru a respecta dispozițiile cu privire la transparență prevăzute în Regulamentul (CE) nr. 479/2009, Eurostat își publică recomandările[13], cu excepția cazurilor în care statul membru în cauză se opune acestui demers. În 2010, Eurostat a publicat următoarele recomandări: Belgia („ Sector Classification of Antwerp Masterplan Projects ” și „ Recording in National Accounts EDP of government bonds´ collaterals in derivative contracts ”), Irlanda („ Preliminary view on the ESA95 accounting treatment of time of recording of interest payments on promissory notes payable to Anglo Irish Bank ”), Țările de Jos („ Recording of the illiquid assets back-up facility for ING Bank ”), Ungaria („ Time of recording of transactions for return of certain groups of people to the social security system ”), Germania („ Sector classification of the Erste Abwicklungsanstalt ”) și Spania („ Classification of a road network project run by the Autonomous Community of Aragon ”). În 2010, Eurostat a oferit recomandări cu privire la mai multe aspecte metodologice care nu au fost publicate, la cererea statelor membre în cauză.

Aspecte metodologice recente

Ca de obicei, Eurostat a acordat o atenție deosebită aplicării regulilor SEC 95 și, în special, celor mai recente decizii ale sale. Aceste decizii sunt incluse în Manualul privind deficitul public și datoria publică, a cărui ultimă versiune a fost publicată în octombrie 2010.

Coerența cu conturile publice aferente

Termenele limită de notificare 1 aprilie și 1 octombrie, stabilite prin Regulamentul (CE) nr. 479/2009, au fost introduse pentru a se asigura coerența cu conturile sectoriale publice anuale și trimestriale aferente, după cum s-a raportat către Eurostat în diverse tabele de transmitere stabilite conform SEC 95. Eurostat analizează sistematic coerența notificărilor PDE cu conturile sectoriale publice aferente. De exemplu, totalurile cheltuielilor și veniturilor administrațiilor publice ar trebui să corespundă cifrelor de deficit raportate.

Coerența generală a datelor PDE cu conturile publice raportate conform SEC 95 s-a îmbunătățit considerabil în cursul ultimilor ani, deși coerența datelor nefinanciare este, în continuare, mai bună decât cea a datelor financiare.

Publicarea

Publicarea cifrelor principale și a tabelelor detaliate de raportare

Articolul 14 din Regulamentul (CE) nr. 479/2009 precizează: „ Comisia (Eurostat) furnizează datele efective privind deficitul public și datoria publică pentru aplicarea Protocolului privind procedura aplicabilă deficitelor excesive în termen de trei săptămâni de la termenele de raportare (...). Furnizarea datelor se efectuează prin publicare .”

Datele legate de deficitul și datoria publică au fost publicate la 22 aprilie și la 22 octombrie, împreună cu toate tabelele de raportare, așa cum figurează în ultima notificare a statelor membre către Eurostat. Publicarea din octombrie a vizat doar datele a 26 de state membre, cu excepția datelor Greciei și a agregatelor UE. Agregatele (UE în ansamblul său și zona euro) și datele referitoare la Grecia au fost publicate la data de 15 noiembrie 2010[14], împreună cu datele referitoare la celelalte 26 de state membre, care au rămas neschimbate comparativ cu comunicatul de presă din data de 22 octombrie 2010.

De asemenea, Eurostat publică pe site-ul său internet atât statistici anuale și trimestriale privind finanțele publice, care sprijină datele PDE, cât și informații privind ajustarea stoc-flux[15]. Eurostat a publicat, de asemenea, informațiile furnizate de statele membre în ceea ce privește intervențiile publice în contextul turbulențelor financiare[16].

În conformitate cu Regulamentul (CE) nr. 479/2009, statele membre trebuie să facă publice datele efective privind deficitul și datoria acestora. Majoritatea statelor membre au transmis Eurostat faptul că își publică toate tabelele de raportare.

Rezerve cu privire la calitatea datelor

Eurostat și-a exprimat o rezervă cu privire la calitatea datelor notificate de Grecia în cadrul notificării din aprilie 2010. Această rezervă a fost retrasă în comunicatul de presă din noiembrie 2010.

Modificări ale datelor raportate

Comunicatele de presă din 2009 și 2010 ale Eurostat privind PDE au oferit explicații cu privire la modificările aduse datelor de notificare ale Regatului Unit pentru toate notificările din 2009 și 2010[17].

„Eurostat a modificat datele cu privire la deficit notificate de Regatul Unit pentru anii 2006-2009, pentru a asigura coerența înregistrărilor aferente încasărilor din licențe UMTS în 2000. Aceasta a dus la o creștere a deficitului public în 2007 și 2008 (precum și în exercițiile financiare 2007/2008 și 2008/2009) cu 1 044 de milioane GBP (0,1% din PIB), iar în 2006 și 2009 (exercițiile financiare 2006/2007 și 2009/2010) cu 1 045 de milioane GBP (0,1 din PIB). Nu au existat modificări ale cifrelor raportate cu privire la datorie.”

Publicarea metadatelor (inventarelor)[18]

Regulamentul (CE) nr. 479/2009 precizează că inventarele PDE reprezintă informații statistice care urmează să fie furnizate de statele membre pentru a permite Eurostat verificarea conformității cu normele SEC 95. Mai mult, regulamentul precizează că publicarea la nivel național a acestor inventare este obligatorie. Eurostat a publicat inventarele tuturor statelor membre. Toate statele membre au raportat că și-au publicat inventarele PDE la nivel național sau că intenționează să o facă în viitorul apropiat.

CONCLUZII

Eurostat concluzionează că ameliorarea calității datelor fiscale a continuat în 2010. În general, statele membre au furnizat informații de o mai bună calitate, atât în tabelele de notificare PDE, cât și în alte documente statistice relevante. Coerența generală a datelor PDE cu conturile publice raportate conform SEC 95 se află la un nivel satisfăcător și continuă să se îmbunătățească, mai ales în ceea ce privește latura financiară, comparativ cu situația din anii precedenți.

În 2010 nu a fost exprimată nicio rezervă cu privire la calitatea datelor raportate, cu excepția rezervei privind calitatea datelor raportate de Grecia în cadrul notificării din aprilie 2010. Această rezervă a fost ridicată în noiembrie 2010. La sfârșitul unui proces lung și critic început în octombrie 2009, Eurostat a concluzionat, la 22 noiembrie, că ultimele date revizuite ale Greciei pentru perioada 2006-2009 sunt suficient de fiabile pentru scopul PDE, în conformitate cu calitatea datelor celorlalte state membre ale UE. Pe site-ul internet al Eurostat este disponibilă o notă informativă specifică referitoare la datele fiscale ale Greciei.

În ciuda îmbunătățirilor menționate, mai persistă anumite probleme în ceea ce privește conformitatea cu normele contabile și integralitatea și calitatea anumitor informații statistice furnizate. Prin urmare, Eurostat a invitat statele membre să continue să investească în calitatea statisticilor privind finanțele publice, în vederea atingerii nivelul calitativ dorit în ceea ce privește respectarea normelor contabile relevante, a caracterului complet, a fiabilității, promptitudinii și coerenței datelor publice.

În plus, ținând cont de experiența dobândită în cazul Greciei și de observațiile Comitetului consultativ european pentru guvernanță statistică, Comisia va publica o comunicare privind aspectele de risc sistemic în sistemele statistice naționale și desfășurarea unei abordări bazate pe risc pentru datele referitoare la procedura deficitului excesiv, în special pentru sursele de date în amonte, punând în aplicare competențele consolidate ale Eurostat în temeiul Regulamentului (CE) nr. 479/2009, astfel cum a fost modificat.

[1] JO L 145, 10.6.2009, p. 1.

[2] JO L 310, 30.11.1996, p. 1.

[3] Regulamentul (CE) nr. 679/2010 al Consiliului (JO L 199, 30.7.2010, p. 1).

[4] În acest sens este în curs de elaborare o abordare bazată pe risc.

[5] Articolul 3 alineatele (1) și (3) din Regulamentul (CE) nr. 479/2009.

[6] Detaliile privind datele fiscale ale Greciei sunt incluse în raportul Eurostat intitulat „ Information note on Greek fiscal data ” (Notă informativă cu privire la datele fiscale ale Greciei) din 15 noiembrie 2010, disponibil pe site-ul Eurostat: http://epp.eurostat.ec.europa.eu/portal/page/portal/government_finance_statistics/introduction.

[7] A se vedea declarațiile care figurează în procesul-verbal al Consiliului din data de 22 noiembrie 1993.

[8] Furnizarea datelor planificate în tabelele PDE, altele decât tabelele 1 și 2A, nu este prevăzută în mod explicit în Regulamentul (CE) nr. 479/2009 al Consiliului, astfel cum a fost modificat.

[9] O descriere detaliată a conținutului acestor tabele poate fi găsită pe site-ul web al Eurostat, la următoarea adresă: http://epp.eurostat.ec.europa.eu/portal/page?_pageid=2373,58110711&_dad=portal&_schema=PORTAL.

[10] Acest chestionar conține treisprezece secțiuni care solicită informații cantitative și uneori calitative din mai multe domenii, cum ar fi tranzacțiile cu taxe și contribuții sociale, tranzacțiile cu UE, achizițiile de echipament militar, garanțiile guvernamentale, anulările de datorii, aporturile de capital întreprinse de guvern la societăți publice, parteneriatele public-privat etc.

[11] A se vedea punctul 2.1.

[12] A se vedea: http://epp.eurostat.ec.europa.eu/portal/page/portal/government_finance_statistics/procedure/eurostat_edp_visits_member_states.

[13] A se vedea: http://epp.eurostat.ec.europa.eu/portal/page/portal/government_finance_statistics/methodology/advice_member_states.

[14] Comunicate de presă ale Eurostat nr. 55/2010, 157/2010 și 170/2010.

[15] Secțiunea Government Finance (Finanțe publice) de pe site-ul internet al Eurostat oferă un acces public la informații privind statisticile pentru procedura deficitului excesiv și conturile publice sectoriale aferente, inclusiv date, decizii metodologice și manuale, precum și constatări rezultate în urma vizitelor de dialog pentru PDE: (http://epp.eurostat.ec.europa.eu/portal/page/portal/government_finance_statistics/introduction.)

[16] A se vedea: (http://epp.eurostat.ec.europa.eu/portal/page/portal/government_finance_statistics/procedure/supplementary_tables_financial_turmoil).

[17] În conformitate cu articolul 15 alineatul (2) din Regulamentul (CE) nr. 479/2009 al Consiliului, Comisia (Eurostat) poate modifica datele efective raportate de statele membre și poate furniza date modificate, precum și o justificare a modificării, atunci când este evident că datele efective raportate de statele membre nu respectă cerințele articolului 8 alineatul (1).

[18] Inventare ale metodelor, procedurilor și surselor utilizate pentru compilarea datelor efective privind deficitul și datoria și a conturilor publice aferente.